ส่วนที่ 1

ข้อมูลสรุป (Executive Summary)

บริษัท สยามภัณฑ์กรุ๊ป จำกัด (มหาชน) เลขทะเบียนบริษัท บมจ. 612 มีสำนักงานใหญ่ตั้งอยู่เลขที่
488 ถนนนครสวรรค์ แขวงสี่แยกมหานาค เขตดุสิต กรุงเทพมหานคร โทรศัพท์ 0-2280-0202-17
โทรสาร 0-2280-6305 มีทุนจดทะเบียน 345 ล้านบาท เรียกชำระแล้วเต็มมูลค่า (หุ้นสามัญ
34,500,000 หุ้น มูลค่าที่ตราไว้หุ้นละ 10 บาท)

บริษัทประกอบธุรกิจเป็นตัวแทนจำหน่ายสินค้าประเภทน้ำมันหล่อลื่น จาระบี และแบตเตอรี่
ซึ่งผลิตโดยบริษัทย่อยทั้ง 3 บริษัท ได้แก่ บริษัท พรีเมีย ลูบริแค้นท์ จำกัด, บริษัท
สยามลูบริแค้นท์อินดัสทรี่ จำกัด และบริษัท สยามแบตเตอรี่อินดัสทรี่ จำกัด ตามลำดับ
โดยจะทำการจำหน่ายสินค้าให้กับลูกค้าทั่วไปในประเทศ และลูกค้าต่างประเทศ (ตามแนวชายแดน)
โดยใช้เจ้าหน้าที่การตลาดของบริษัทฯ เป็นช่องทางในการจัดจำหน่ายที่สำคัญ นอกจากนี้บริษัทย่อยทั้ง
3 จะทำการจำหน่ายสินค้าให้กับลูกค้าเฉพาะเจาะจงชนิดสินค้า (OEM)
และลูกค้าต่างประเทศอีกทางหนึ่งด้วย ทั้งนี้ในปี 2544
บริษัทและบริษัทย่อยยังคงลักษณะการประกอบธุรกิจเกี่ยวกับผลิตภัณฑ์ การบริหาร การตลาด
และการผลิต เช่นเดียวกับที่ดำเนินงานมาในปีก่อน

ผลการดำเนินงานของบริษัท สยามภัณฑ์กรุ๊ป จำกัด (มหาชน) และบริษัทย่อย ในปี 2544
มีอัตราการเติบโตของยอดรายได้จากการขายอย่างต่อเนื่องจากปี 2542 ถึง 2544
คือมีรายได้จากการขาย 2,157.77, 2,370.06, 2,374.00 ล้านบาท มีกำไรสุทธิ 307.67,
373.09, 233.81 ล้านบาท และมีมูลค่าตามบัญชีต่อหุ้นเป็น 37.82, 45.07 และ 47.35
บาท/หุ้น ตามลำดับ
ซึ่งเป็นผลมาจากความตั้งใจและมุ่งมั่นในการพัฒนาการบริหารงานทุกด้านให้ดีภายใต้สภาวะเศรษฐกิจที่เริ่มฟื้นตัว
โดยเน้นในการพัฒนาคุณภาพสินค้า การบริการที่ดีแก่ลูกค้า การส่งเสริมการขายภายในประเทศ
และความมุ่งมั่นในการพัฒนาสินค้าเพื่อให้ตรงกับความต้องการของตลาดต่างประเทศดังจะเห็นจากยอดขายต่างประเทศของแบตเตอรี่ที่เติบโตขึ้นมากในปี
2544 นี้ อย่างไรก็ตามกำไรสุทธิของบริษัทในปี 2544 ที่ลดลงจากปี 2543 เป็นจำนวน 139.28
ล้านบาท มีสาเหตุมาจากการเพิ่มขึ้นของต้นทุนการผลิต
และสภาพการแข่งขันทางด้านราคาที่รุนแรงมากขึ้น รวมทั้งความแตกต่างของรายการพิเศษ
ซึ่งเป็นรายได้จากการถูกเวนคืนที่ดินในปี 2543 อีกจำนวน 41.18 ล้านบาท

และจากผลประกอบการของบริษัทและบริษัทย่อยที่อยู่ในเกณฑ์ค่อนข้างดีมาโดยต่อเนื่องเป็นผลทำให้บริษัทยังคงมีสภาพคล่องทางการเงินในระดับสูง
และมีภาระหนี้สินอยู่ในระดับที่ต่ำ เป็นผลให้สินทรัพย์สุทธิตามบัญชีของบริษัทและบริษัทย่อยเพิ่มขึ้นจากปี
2542 ถึง 2544 จาก 1,304.73 เป็น 1,554.85 และ 1,633.42 ล้านบาทตามลำดับ

สำหรับระบบการบริหารงานภายในของบริษัท บริษัทและบริษัทย่อยได้นำระบบประมวลผลทางสถิติ
(SAP) มาใช้ในการบริหารงานตั้งแต่ต้นปี 2542
เพื่อมุ่งเน้นให้เกิดความรวดเร็วและความมีประสิทธิภาพในการประมวลผลการทำงานของทุกหน่วยงานในองค์กร
นอกจากนี้บริษัทได้จ้างผู้เชี่ยวชาญจากภายนอกมาทำหน้าที่เป็นหน่วยงานตรวจสอบภายในเพื่อทำหน้าที่ตรวจสอบระบบการทำงานของบริษัท
โดยมีการประเมินผลการปฏิบัติงานและมีรายงานเสนอฝ่ายบริหารของบริษัททุกเดือน
ซึ่งผลการตรวจสอบในระยะ 2 ปีที่ผ่านมา ผู้ประเมินไม่พบว่ามีข้อบกพร่องที่มีนัยสำคัญ
และบ่งบอกถึงความบกพร่องของระบบการบริหารแต่อย่างใด

อนึ่ง กลุ่มบริษัทสยามภัณฑ์กรุ๊ป จำกัด (มหาชน)
ได้มีการดำเนินการตามวัตถุประสงค์ของการใช้เงินที่ได้รับจากการเพิ่มทุนตามที่ได้แจ้งไว้ในแบบรายงานการเพิ่มทุนและหนังสือชี้ชวน
ในส่วนของการปรับปรุงพัฒนาประสิทธิภาพในการผลิตของน้ำมันหล่อลื่น และแบตเตอรี่
เป็นที่เรียบร้อยแล้วในปี 2542
สำหรับโครงการขยายกำลังการผลิตจาระบีบริษัทได้ดำเนินการอย่างต่อเนื่องและแล้วเสร็จ 95% ณ
สิ้นปี 2544 โดยในส่วนของระบบ Blending & Filling
บริษัททดลองเดินเครื่องและใช้ผลิตจาระบีได้อย่างเป็นที่น่าพอใจ แล้ว
และคาดว่าระบบตรวจสอบคุณภาพ ก็จะแล้วเสร็จตามมาภายในต้นปี 2545 นี้